CNTฟุ้งปี’58รายได้พุ่ง3เท่า
แตะ1.2หมื่นล้านปีนี้โต50% หวนลุยแถบอาเซียนรับเออีซี
4 ธ.ค. 2555

แตะ1.2หมื่นล้านปีนี้โต50% หวนลุยแถบอาเซียนรับเออีซี
CNT ตั้งเป้าปี 2558 รายได้พุ่ง 3 เท่า แตะ 1.2 หมื่นล้าน ส่วนปีนี้ 7,400 ล้านบาทสบายๆ ลุยงานย่านอาเซียนอีกครั้ง 
นายสมชาย จองศิริเลิศ กรรมการและกรรมการผู้จัดการ บริษัท คริสเตียนีและนีลเส็น (ไทย) หรือ CNT เปิดเผยว่า บริษัทได้กำหนดเป้าหมายว่าภายในปี 2558 รายได้จะเพิ่มขึ้นแตะระดับ 1.2 หมื่นล้านบาท ซึ่งถือว่าจะเติบโตถึง 3 เท่าตัวจากปี 2554 ปีแรกที่เริ่มกำหนดเป้าหมายและมั่นใจว่าจะสามารถทำได้ เพราะในปีนี้รายได้น่าจะปิดที่ 7,400 ล้านบาท โตขึ้น 50% จากปี 2554 ที่มีรายได้ 5,485 ล้านบาท 
สำหรับเป้าหมายรายได้ในปี 2556 คาดว่าจะโตจากปี 2555 ประมาณ 5-10% หรือจะมีรายได้ 8,000 ล้านบาท ปี 2557 คาดว่าจะมีรายได้ 1 หมื่นล้านบาท




 
อย่างไรก็ตาม การที่รายได้ของบริษัทจะเติบโตได้ตามเป้าหมายที่วางไว้นั้น บริษัทจะต้องมีงานในมือประมาณ 8,000-1 หมื่นล้านบาท และในปัจจุบันงานในมืออยู่ที่ 7,362 ล้านบาท โดย 70% จะเป็นโครงการระยะสั้น อายุการก่อสร้างไม่เกิน 1 ปี และอีก 30% จะเป็นโครงการระยะยาว มากกว่า 1 ปีขึ้นไป
นอกจากนี้ งานในมือทั้งหมดที่มีอยู่ 70% เป็นงานก่อสร้างภาคเอกชน เช่น งานการก่อสร้างโรงงานอุตสาหกรรมหรือนิคมอุตสาหกรรม ซึ่งเริ่มเห็นสัญญาณชัดเจนว่าจะมีงานมากขึ้น โดยรับผลพวงจากความขัดแย้งระหว่างญี่ปุ่นและจีน ทำให้มีบริษัทญี่ปุ่นย้ายฐานการผลิตมาไทยมากขึ้น
ด้านการก่อสร้างไฮเปอร์มาร์เก็ต เช่น แมคโคร โลตัส บิ๊กซี ส่วนใหญ่ได้ว่าจ้างให้บริษัทเป็นผู้ก่อสร้าง และอีก 30% เป็นงานทางภาครัฐที่มีแนวโน้มเพิ่มขึ้น เพราะรัฐบาลมีงบในการพัฒนาประเทศจำนวนมาก โดยเฉพาะโครงการป้องกันน้ำท่วม ซึ่งบริษัทสนใจจะเข้าร่วมประมูล
อย่างไรก็ตาม การเข้าประมูลงานบริษัทจะเลือกงานที่มีส่วนต่างกำไรที่ดี มากกว่าเน้นปริมาณงานที่จะเพิ่มมูลค่างานในมือ เพื่อรักษาส่วนต่างกำไรให้อยู่ในอัตราเฉลี่ย 7-8% 
นายสมชาย กล่าวว่า บริษัทยังมีนโยบายออกไปลงทุนในต่างประเทศในปีหน้า หลังหยุดการลงทุนในต่างประเทศ 4-5 ปี เพราะต้องการควบคุมค่าใช้จ่าย แต่ขณะนี้เมื่อบริษัทสามารถควบคุมดูแลได้ และเป็นจังหวะที่แนวโน้มการลงทุนต่างประเทศมีสูงขึ้นจากการเปิดประชาคมเศรษฐกิจอาเซียน (เออีซี) ทำให้บริษัทเริ่มเห็นโอกาส
บริษัทสนใจที่จะเข้าไปลงทุนในกลุ่มอาเซียน เช่น พม่า เวียดนาม โดยเลือกรูปแบบที่เหมาะสมและเกิดประโยชน์สูงสุด ไม่ว่าจะเป็นการตั้งบริษัทร่วมทุน การหาพันธมิตรทางธุรกิจ เป็นต้น คาดว่าน่าจะได้ข้อสรุปและมีแนวทางชัดเจนในปีหน้า 
นายสมชาย กล่าวว่า แม้ CNT จะมีการเปลี่ยนแปลงผู้ถือหุ้นใหญ่จากบริษัท ทุนลดาวัลย์ มาเป็นบริษัท โกลเบ็กซ์ คอร์ปอเรชั่น แต่ทางกลุ่มผู้ถือหุ้นใหม่ไม่ได้ส่งตัวแทนเข้ามานั่งในตำแหน่งกรรมการ และไม่ได้ให้นโยบายใหม่หรือเข้ายุ่งเกี่ยวในการบริหาร ยังคงให้ผู้บริหารชุดเดิมทำหน้าที่ต่อไป
ด้านราคาหุ้น CNT ปรับตัวขึ้นตามคาด โดยปิดที่ระดับ 8.05 บาท เพิ่มขึ้น 0.30 บาท หรือ 3.87%